《拟古》
宋代·毛直方

高堂列绮席，宾御何委蛇，
粲粲金芙蓉，春葩照蛾眉。
檀槽起清籁，铁拨弦鹍鸡。
祗闻筵中曲，不闻曲中词。
萧萧青冢魂，化作秋雁归。
玉关去时泪，点点湿朱丝。
岂知哀怨情，及此欢笑期。
弹者锦缠头，听者金屈卮。
但令今人乐，不惜古人悲。

作者简介：毛直方（生卒年不详，约1279年前后在世），字静可，建安（今福建建瓯）人。宋咸淳九年（1273）以周礼领乡荐，入元后不仕，优游闾里，授徒讲学。及科举制重兴，郡内以明经擢进士第者，多出其门。省府上其名，始被一命，得教授致仕，半俸终其身。所编有《诗学大成》、《诗宗群玉府》三十卷，所著有《冶灵稿》四卷、《聊复轩斐稿》二十卷。《元诗选·三集》录其诗二十六首。